text: Pædagoger: Kommunalvalg betyder flere penge til børnepasning
  26 september 2017 kl. 04.59
  For første gang i fire år ser de fleste syd- og sønderjyske kommuner ud til at investere i børnene.
  11 ud af 14 kommuner i Syd- og Sønderjylland lægger op til at tilføre flere penge, eller holde sig på status quo, til børnehaver og vuggestuer. Det viser en gennemgang af de kommunale budgetter, som BUPLs lokale fagforeninger har foretaget.
  Lokalpolitikerne er i øjeblikket ved at forhandle de kommunale budgetter på plads for 2018, og man kan godt mærke, at der er et kommunalvalg lige om hjørnet. Meget tyder nemlig på, at valgår er lig med flere pædagoger til børnene.
  - Bare der var kommunalvalg hvert år, siger formand for BUPL Sydjylland, Jonna Jul Gudmundsen, i en pressemeddelelse.
  Sønderborg Kommune er syd- og sønderjysk højdespringer i forbedringer på børneområdet. Kommunen lægger op til at øge bevillingen markant på 0-5 års området, idet der i budgettet for 2018 tilføres 7,77 millioner kroner.
  Jonna Jul Gudmundsen, formand, BUPL Sydjylland: "Bare der var kommunalvalg hvert år."
  Efter tre år med nedskæringer på børneområdet i de fleste kommuner, ser det nu ud til, at de 0-5-årige går mod lysere tider med flere pædagoger. Se planerne for børnene i din kommune herunder.
  - Det gør en kæmpe forskel, når politikerne investerer i børneområdet. Det giver pædagogerne mulighed for at have fokus på omsorg, læring og trivsel, og bedre normeringer betyder tid til det enkelte barn, slutter Jonna Jul Gudmundsen.
  På BUPL’s hjemmeside kan du se et digitalt Danmarkskort over kommunernes budgetter for 2018 på børneområdet. Her kan du også læse mere om budgettet i netop din kommune.
  Kommunale budgetter 2018: 0-5 års området
      
      
            Sønderborg Kommune+ 7,77 mio. kr.
            Esbjerg Kommune+ 6,40 mio. kr.
            Fredericia Kommune+ 4,00 mio. kr.
            Vejle Kommune+ 3,00 mio. kr.
            Aabenraa Kommune+ 2,50 mio. kr.
            Billund Kommune+ 2,00 mio. kr.
            Tønder Kommune+ 1,20 mio. kr.
            Horsens Kommune+ 0,80 mio. kr.
            Haderslev KommuneUændret bevilling
            Hedensted KommuneUændret bevilling
            Vejen KommuneUændret bevilling
            Fanø Kommune- 0,02 mio. kr.
            Kolding Kommune- 0,20 mio. kr.
            Varde Kommune- 0,90 mio. kr.
  På landsplan planlægger foreløbigt 30 kommuner at investere i børneområdet, mens 25 kommuner vil spare på børnene. I de resterende kommuner ser det ud til, at budgetterne holdes i ro.
  
  